City Power soek boosdoeners ná transformator voete kryDie verdagtes het ‘n hyskraan gebruik om die transformator te verwyder. (Foto verskaf deur City Power) City Power in Johannesburg het ŉ beroep op mense gedoen om met inligting na vore te kom nadat boosdoeners by ŉ substasie naby Selby ingebreek en ŉ transformator gesteel het. Die stuk toerusting is nagenoeg R600 000 werd. Isaac Mangena, woordvoerder van City Power, sê die voorval het Dinsdag gebeur. Minstens twee mense het by die perseel in Village Deep ingebreek. “Die misdadigers het Dinsdag ŉ tegniese kragonderbreking in die gebied uitgebuit en helder oordag ŉ hyskraan gebruik om die transformator te verwyder. “Volgens ooggetuies het die verdagtes aan sakelui in die omgewing gesê die transformator is stukkend en word na City Power vir herstelwerk geneem.” Een van die inwoners het egter foto’s van die vragmotor en die twee verdagtes geneem en het dit die volgende dag met City Power se risikobestuurspan gedeel. Die diefstal het die gebied drie dae lank sonder elektrisiteit gelaat. Sergeant Thela, hoofbestuurder van City Power se sekuriteitsrisikobestuur, sê die voorlopige ondersoek dui daarop dat georganiseerde misdaadelemente betrokke is en dat eksterne en interne mense ŉ rol kon gespeel het. “Eerstens was ŉ kommersiële voertuig met ŉ plakker van ŉ City Power-kontrakteur op die perseel as deel van die misdadigers se waarneming. Later het ŉ hyskraan-vragmotor met ŉ vals registrasienommer die transformator opgelaai onder die voorwendsel dat dit vir herstelwerk weggeneem word,” het Thela gesê. “Dit is skokkend. Ons het hulp nodig om die verdagtes te identifiseer sodat hulle in hegtenis geneem kan word.”